
Проведе се закриваща конференция по проект
„Лимецът - древна иновация“
Проект „Лимецът – древна иновация“ акцентира върху нов тип продукти от лимец (пиво и хляб) и трансфер на специфична методология и технология за неговата обработка.

Резултатите и изводите от изследванията и тестовете са обобщени в методология и ще бъдат интегрирани в системата за професионално образование и обучение (ПОО). 

ПРОЕКТЪТ Е ФИНАНСИРАН ПО ПРОГРАМА УЧЕНЕ ПРЕЗ ЦЕЛИЯ ЖИВОТ, Секторна програма:  ЛЕОНАРДО ДА ВИНЧИ - Трансфер на иновации.
Пивото ще е следващият продукт, в който лимецът ще намери своето място. Това прогнозира проф. Валентин Бъчваров от Селскостопанската академия.

На пресконференция в БТА беше представен реализираният вече проект „Лимецът - древна иновация“. Лимецът е най-древната пшеница и е отглеждана още преди 10 000 години. Официалните данни на Министерството на земеделието и храните от 2012 г. сочели, че в България около 10 000 декара са засадени с лимец. Към днешна дата според проф. Бъчваров има около 15 000 декара. Една от ползите на тази зърнена култура касае хората, страдащи от сърдечно-съдови заболявания.

Основната цел на проекта е била да се обменят знания и да се създаде методология за малцуване на лимец и разработване на нови продукти. Идеята е резултатите да бъдат въведени и в професионалното образование. За целта е изработено Методично ръководство за малцуване на лимец и производство на пиво, хляб и бисквити. 

Пропорцията, която са приложили при производството на бира - а именно 50% ечемичен малц към 50% малц от лимец.Според участвалите в проекта полученото пиво може да се наложи като асортимент в пивоварната промишленост.
Изпълнителите на проекта са търсили контакти и с пивоварните заводи.Учените очакват, че тази мода, която се е наложила в биомагазините, с предлагането на продукти от лимец, постепенно ще достигне и до пивоварните.

100 гр. лимец доставят необходимите на човек белтъчини за цял ден. 

Партньори на Селскостопанската академия по проекта са: малка фирма, занимаваща се с биоземеделие, Институтът по криобиология и хранителни технологии – София. Изследователският институт по пивоварство и малцуване-Чехия е ключов партньор, предоставил подходящата методология за малцуването на лимеца.
Лимецът е зърнена култура, с която са се изхранвали хората в далечното минало, още по времето на египетските фараони. В наши дни тази древна зърнена култура се отглежда по-рядко и е по-малко разпространена в сравнение с така добре познатата ни пшеница. Причините за това са чисто икономически. Лимецът е по-труден за обработка и дава по-малко добив от днешната „хибридна“ пшеница, но хранителните му свойства са в пъти по-добри.
Богат на протеини, лимецът представлява изключително силен антиоксидант и биопродукт с добри лечебни свойства. Той не се обработва с химикали и дори засаден в замърсена почва, не поема ненужните, вредни вещества от нея. Като първоизточник на пшеницата, в чистия си първичен вид лимецът е здраво растение и не боледува от нищо. 
Всички други пшеници, които се отглеждат в момента, по някакъв начин имат човешка намеса в създаването си. Затова се наричат хибридни. Това намесване на човека с цел да увеличи добива и да подобри качеството по някакъв начин, влияе на растенията и те започват да боледуват, затова се налага да бъдат третирани с препарати. И не само в България, това се прави по целия свят. 
В сравнение с другите пшеници, които са киселинни, лимецът е алкална храна. Голяма част от съвременните болести днес се дължат на липса на минерали и микроелементи в човешкото тяло. Храната ни е бедна на такива полезни свойства, а изборът на неправилна храна още повече увеличава състоянието на дисбаланс в организма ни. С лимеца си набавяме така необходимите ни цинк, манган и желязо.
Завръщането на лимеца като храна в нашето ежеднвие улеснява и подобрява качеството на живот на хората. Като силен антиоксидант успешно решава анемични проблеми. В сравнение с другите видове жито има почти два пъти повече мазнини, белтъчини, фосфор, витамини от групите А и В. Хлябът, приготвен от лимец, засища добре и е лековита храна. Доказано е, че зърната от лимец спомагат за изграждането на мускулите, пречистват кръвта, избистрят ума и даряват чувство на бодрост и благополучие. 
Лимецът съдържа всички необходими вещества, от които човешкият организъм се нуждае, за да бъде здрав. Сравнен с обикновените модерни пшеници, отглеждани днес, той съдържа повече протеини, минерали и витамини, а в същото време е в пъти по–лесно смилаем от тях. Положителните ефекти на храните от лимец върху здравето се приписват на способността на това жито да стимулира имунната система. 

Не съществуват данни, доказващи вреден ефект за човешкия организъм вследствие на консумацията на лимец. Смлян, лимецът успешно може да бъде включен в приготвянето на различни видове тесто. С него лесно и бързо можем да си приготвим вкусни бисквити, кекс или хляб, които ще бъдат не само диетични и здравословни, но и истински имуностимулатори.

